Oko pet stotina Subotičana okupilo se večeras u centru grada na protestu protiv migranta i poručili vlasti ma da ne žele migrante na ulicama Subotice i okoline.

Skup protiv migranata organizovalo je neformalno udruženje „Udruženi građani Subotice“ koje je okupljeno kroz Fejsbuk grupu, a čiji su predstavnici poručili da je broj migranata sve veći i da se ljudi više ne osećaju bezbedno u svom gradu.

- Naša deca više ne mogu da se igraju na igralištima jer su tamo migranti, ne mogu da idu sami u škole, provaljuju nam u kuće i pale nameštaj, kradu šta stignu... To je već neizdrživo i zato zahtevamo od vlasti da migrante smeste u centre, da ih pregledaju zdravstveno, da ne lutaju ulicama bez ikakve kontrole – poručio je Saša Demić u ime neformalne grupe.

Ovo je bio prvi protest ovog tipa a organizatori za sada nisu sigurni da li će i kada biti naredni.

U otvorenom pismu gradskim, pokrajinskim i republičkim vlastima oni su zatražili da se ilegalnim migrantima zabrani kretanje po gradu, te da se oni smeste u prihvatne centre, da se evidentiraju i zdravstveno kontrolišu.

– Upadaju u napuštene i nenapuštene kuće. Presreću građane, žene i decu. Tražimo da kanališete i ograničite kretanje ovih grupa dok god se nalaze u gradu i okolini, u Srbiji. Dnevno treba da objavljujete koliko migranata je ušlo na teritoriju države, pokrajine i grada. Objavite da li ta lica imaju legitimacije i da li se vodi evidencija ko su i odakle su došli. Ovim licima morate obezbediti privremeni smeštaj, objekte u kojima mogu biti adekvatno smešteni ako ih puštate u Srbiju. Građanima Subotice ne predstavlja problem prisustvo migranata koji se nalaze u kolektivnom smeštaju, već grupe koje se kreću kao vojne formacije po našem gradu – navodi se u otvorenom pismu.

Kolona ljudi prošetala je od Gradske kuće do Jadrana i nazad, a protest koji je trajao oko 45 minuta prošao je bez incidenata. Prema proceni policije na skupu je bilo prisutno oko pet stotina građana, a među njima su bili i građani iz Sombora koji su se, takođe preko društvenih mreža, povezali sa Subotičanima i iz istih razloga dali podršku protestnom skupu na krajnjem severu Srbije.